赵汝腾
赠衡阳簿林士恺
吾党仲容，行修能通。
而志卓然，以慕直躬。
尝侪扣阍，力摧奸锋。
上旌其言，擢第南官。
府庠诸生，坐斥匆匆。
君尽远诒，盍援掖逢。
予疏已先，所见略同。
每起敬爱，有烈士风。
予归里闬，时访藋蓬。
匪义不谈，惟理是穷。
告予戍及，栖枳湘中。
壮哉兹行，近紫盖峰。
刑使杰然，蜀彦之雄。
埋轮大勇，折槛精忠。
朝夕趋承，必得所从。
一被容接，终身登龙。
惟仕首辅，必廉必公。
惟学策要，必敬必恭。
胡张之乡，名理之宗。
公余取友，以相磨礲。